Hospitaal weer oopgestel ná Boksburg-ontploffing(Foto: Ihsaan Haffejee/Anadolu Agency via AFP) Die Tambo-gedenkhospitaal is ná net meer as ŉ maand weer oopgestel ná ŉ tenkwa onder ŉ brug naby die hospitaal ontplof het. Die ontploffing op Oukersdag het dele van die hospitaal verwoes en infrastruktuur en inwoners se huise beskadig. Altesaam 41 mense is oorlede. Nomantu Nkomo-Ralehoko, LUR vir gesondheid in Gauteng, sê die gesondheidsbedryf het ook ŉ terugslag beleef met 12 werknemers wat aan hul beserings beswyk het en agt brandbestryders van Ekurhuleni wat ernstige beserings opgedoen het. “Al agt is intussen uit die hospitaal ontslaan. Nog 33 personeellede van die Tambo-gedenkhospitaal het beserings opgedoen, maar is as buitepasiënte behandel. Die meerderheid het reeds teruggekeer werk toe, buiten drie persone wat nog nie terug is by die werk nie.” Die impak van die ontploffing het die ongevalle-afdeling, radiologie-afdeling en ander dele van die hospitaal getref. Daar was ook skade aan die plafon en sommige ruite in verskillende dele van die hospitaal. Pasiënte is van 24 Desember tot 27 Januarie om 20:00 weggewys by die hospitaal. “Ek is dankbaar om te bevestig dat die hospitaal sedert 27 Januarie weer pasiënte kon ontvang. Dit volg ná toetse en gehaltetoetse van die kliniekmasjiene en nadat die departement van arbeid die verbod opgehef het. Pasiënte het dus weer toegang tot die betrokke afdelings van die hospitaal.” Personeel wat na naburige fasiliteite ontplooi is, het intussen ook weer teruggekeer na die hospitaal. “Alle dienste is herstel en die hospitaal sal begin om pasiënte te herskeduleer wat opvolgbesoeke of besoeke aan radiologie misgeloop het.” Volgens Nkomo-Ralehoko het die departement van infrastruktuurontwikkeling seker gemaak dat die hospitaal so vinnig as moontlik herstel word en die projek is met ŉ koste van R3,3 miljoen afgehandel. Berading duur voort vir dagskof en nagskofpersoneel. “Die uitvoerende hoof van die Tambo-gedenkhospitaal het ook ŉ komitee aangestel om die voorval te ondersoek, om onderhoude te voer met beseerde personeel en mediese rekords van oorlede personeel te bekom. Die komitee is besig om ŉ vergoedingseis in te dien by die Werkloosheidsversekeringsfonds en eise vir beserings-aan-diens by die departement van arbeid vir personeel wat beseer is of oorlede is.” Nkomo-Ralehoko sê sy is ook dankbaar dat die Suid-Afrikaanse Polisiediens hul ondersoek afgehandel het en reeds ŉ dossier aan die Nasionale Vervolgingsgesag oorhandig het.